**KRITERIJI OCJENJIVANJA UČENIČKIH POSTIGNUĆA**

**PREDMET:** POVIJEST

**UČITELJICA:** Ana Rodić

Elementi vrednovanja u učenju i poučavanju Povijesti novim kurikulumom povezani su s tehničkim konceptima te sadržajima i aktivnostima iz ishoda učenja.

**Elementi vrednovanja prema novom kurikulumu su:**

**Činjenično znanje**: poznavanje i razumijevanje događaja, procesa i pojava, temeljnih kronoloških odrednica, osnova korištenja povijesnih i zemljopisnih karata te korištenje odgovarajuće povijesne terminologije. Ovaj element vrednuje se u svim godinama učenja i poučavanja Povijesti.

**Konceptualno znanje:** poznavanje, korištenje i razumijevanje tehničkih koncepata kao okvira za tumačenje i razumijevanje prošlih događaja, procesa i pojava. Riječ je o konceptima vremena i prostora, uzroka i posljedica, kontinuiteta i promjena, rada na povijesnim izvorima, povijesne perspektive te usporedbe i sučeljavanja.

**Proceduralno znanje**: poznavanje i primjena odgovarajućih metoda, postupaka i procedura u radu s povijesnim izvorima te u istraživanju prošlosti.

U procesu učenja i poučavanja Povijesti provode se tri pristupa vrednovanju: **vrednovanje za učenje** (formativno vrednovanje), **vrednovanje kao učenje** (formativno vrednovanje) i **vrednovanje naučenog** (sumativno vrednovanje).

**Svrha vrednovanja za učenje** jest poticanje i usmjeravanje učenja pravodobnim povratnim informacijama. Provodi se praćenjem individualnih i skupnih aktivnosti učenika, ciljanim pitanjima i razgovorom s učenicima te praktičnim vježbama poput korištenja povijesnih karata, izrada lenti vremena, različitih grafičkih prikaza i mapa, popunjavanja slijepih karata, izrade osobne mape i slično.

**Vrednovanje kao učenje** promatra se kao sastavni dio učenja, a provodi se postupcima koji obuhvaćaju samovrednovanje i samoprocjenu učenika, kao i učeničko vrednovanje i procjenu radova drugih učenika. U procesu vrednovanja kao učenja učenik procjenjuje vlastito razumijevanje i poznavanje različitih postupaka i metoda, vlastite radove i uspješnost njihova prezentiranja i drugo. Učenici mogu vrednovati učenje i rezultate ostalih učenika, posebno nakon prezentiranja različitih individualnih i skupnih radova.

**Vrednovanje naučenog** provodi se najčešće nakon obrađene nastavne teme i rezultira ocjenom, može biti u pisanom obliku ili usmeno. Kognitivna složenost zadataka i aktivnosti koje se vrednuju trebaju se podudarati s kognitivnom složenosti očekivanih ishoda učenja.

Na kraju nastavne godine zaključna ocjena treba iskazati ukupnu usvojenost ishoda učenja, odnosno kako učenik iskazuje opseg i dubinu znanja i razumijevanja povijesnih događaja, pojava i procesa, konceptualno i proceduralno znanje.

Znanje se provjerava usmeno i u pisanom obliku. Tijekom školske godine pišu se u pravilu četiri pisane provjere znanja.

U nastavi povijesti ocjenama od 1 do 5 vrednuju se sljedeći elementi:

1. **Usmene provjera znanja:**

Mogu biti povremene i temeljite (vezane uz nastavne jedinice) te „leteće“ svakodnevne, vezane uz pojedinu nastavnu temu. Usmeno provjeravanje se može provoditi nenajavljeno svaki sat. Prilikom usmenog ispitivanja učenik može biti ocjenjen u više elemenata, dakle ne samo jednom ocjenom. Naime prilikom ispitivanja učenik može istovremeno odgovarati usvojenost osnovnih podataka, uzročno-posljedično povezivanje i ovisno o nastavnim sadržajima snalaženje u vremenu i prostoru.

1. **Pisana provjera znanja:**

Pri pisanoj provjeri znanja ocjenjivanje zadataka, tj. odgovora obavlja se tehnikom bodovanja.

Za pozitivnu ocjenu – dovoljan (2) učenik u pravilu treba ostvariti najmanje 49% od ukupnog broja bodova, ali se ponekad ta granica i snižava. Ostatak bodova pravilno se raspoređuje na ostale ocjene.

Iz ispita se mogu dobiti dvije ocjene ukoliko ispit sadrži kartografske prikaze ili povijesni izvor sa zadacima koji se posebno vrednuju i ocjenjuju.

Tijekom školske godine pišu se četiri pisane provjere znanja.

**Domaća zadaća**

Obuhvaća rješavanje zadanih zadataka ovisno o nastavnom sadržaju. Prati se u rubrici bilježaka.

**Opisno praćenje učenika (formativno vrednovanje)**

Odnosi se na razvoj sposobnosti, interes, samostalnost, radne navike i sl. Pored brojčanih ocjena, u rubriku bilješke upisivati će se i opisne praćenje. Kao opisno praćenje upisuju se obrazloženje ocjene učenikova postignuća iz pojedinog elementa ocjenjivanja, osvrt na nošenje potrebnog pribora, udžbenik, redovitost u pisanju domaćih zadaća, doprinos u skupnom /grupnom radu, aktivnost na satu, interes za nastavne sadržaje, odnos prema radu te suradnja sa učenicima i nastavnikom.

**Zaključna ocjena**

Zaključna ocjena proizlazi iz sva tri elementa vrednovanja (činjenično znanje, konceptualno znanje i proceduralno znanje). Određuje se na temelju ostvarenosti odgojno-obrazovnih ishoda i praćenja učenikova napredovanju kroz bilješke opisnog praćenja učenika.

Kao numerički pokazatelj ostvarenosti odgojno-obrazovnih ishoda definiranih kurikulumom koristi se ocjena od 1do 5.

Zaključna ocjena ne mora predstavljati aritmetičku sredinu svih upisanih ocjena.

**Primjereni programi i oblici odgoja i obrazovanja učenika s teškoćama u razvoju**

Kod učenika koji su od stručno razvojne službe prepoznati kao učenici s teškoćama u razvoju, učitelj će prilagoditi zadatke kako bi se kod takvih učenika potaknuo razvoj i napredak. Zastupljeni primjereni programi odgoja i obrazovanja učenika su: redoviti program uz individualizirane postupke te redoviti program uz prilagodbu sadržaja i individualizirane postupke.

**Individualizirani postupci** omogućavaju različite oblike potpore, prema potrebama učenika i to s obzirom na: samostalnost učenika; vrijeme rada; metode rada; provjeravanje vještina, znanja i sposobnosti učenika; praćenje i vrednovanje postignuća učenika; aktivnost učenika, tehnološka, didaktička i /ili rehabilitacijska sredstva za rad i primjerene prostorne uvjete.

**Sadržajna prilagodba** podrazumijeva individualiziranu prilagodbu nastavnih sadržaja redovitog programa sukladno sposobnostima i sklonostima učenika, a zahtijeva smanjivanje opsega nastavnih sadržaja. Opseg nastavnih sadržaja može se umanjiti do najniže razine usvojenosti obrazovnih postignuća propisanih nastavnim planom i programom/kurikulumom za razred u koje je učenik uključen.

Kod navedenih učenika svakom učeniku (individualno) se prilagođavaju postupci i elementi ocjenjivanja u skladu sa preporukom i dogovorom sa stručnom službom škole.

Prilikom ocjenjivanja mora postojati razumijevanje za prepreke u učenju nastale zbog učenikovih teškoća u učenju ili njegovih poremećaja.

**Kod kriterija ocjenjivanja uzimati će se u obzir specifičnosti djeteta.**

**Kriterij vrednovanja kod usmenog ispitivanja znanja**

|  |  |  |  |
| --- | --- | --- | --- |
| **OCJENA** | **ČINJENIČNO ZNANJE** | **KONCEPTUALNO ZNANJE** | **PROCEDURALNO ZNANJE** |
| ODLIČAN  (5) | Učenik je u potpunosti usvojio gradivo, zna samostalno pojasniti/objasniti i prepoznati sve zadane pojmove. | Učenik može u potpunosti pojasniti zašto se neki događaj zbio (uzroke i povod) i koje su njegove posljedice. | Učenik može osobu/događaj samostalno svrstati u točno određeni vremenski period. Aktivan je i marljiv, redovito i točno rješava zadatke. Traži dodatni rad. |
| VRLO DOBAR  (4) | Učenik je usvojio sve ključne pojmove, ali ne može sve u potpunosti pojasniti/objasniti**.** | Učenik može u potpunosti pojasniti zašto se neki događaj zbio (uzroke i povod) i koje su njegove posljedice uz minimalnu nastavnikovu pomoć. | Učenik može osobu/događaj približno svrstati u određeni vremenski period s manjim vremenskim ili geografskim odstupanjima (od par godina i sl.). Aktivan je i rješava zadatke uz manje pogreške. |
| DOBAR  (3) | Učenik je usvojio većinu ključnih pojmova koje može samostalno pojasniti. | Učenik može pojasniti zašto se neki događaj zbio (uzroke i povod) i koje su njegove posljedice uz više nastavnikovih potpitanja. | Učenik ne može svaku osobu/događaj svrstati u određeni vremenski period ili može samo dio, a neke uopće ne može ili s većim vremenskim ili geografskim odstupanjima. Učenik je povremeno aktivan. |
| DOVOLJAN  (2) | Učenik poznaje ključne pojmove, ali ih ne zna pojasniti/objasniti ili može pojasniti/objasniti polovinu pitanih pojmova. | Učenik može djelomično pojasniti/objasniti zašto se neki događaj zbio i koje su njegove posljedice uz obaveznu nastavnikovu pomoć ili može odrediti uzrok događaja, ali ne i posljedicu ili obratno. | Učenik ne može svaku osobu/događaj svrstati u određeni period ili jedan dio može u potpunosti, a neke uopće ne može ili to čini s velikim vremenskim ili geografskim odstupanjima.  Učenik je vrlo slabo zainteresiran za rješavanje zadataka, većinu ne riješi. |
| NEDOVOLJAN  (1) | Učenik ne zna ključne pojmove ili zna manje od polovine istih. | Učenik ne može odrediti niti uzrok niti posljedicu kakvog događaja. | Učenik ne može osobu/događaj svrstati u određeni vremenski period. Učenik je u potpunosti neaktivan. |

**Kriteriji vrednovanja praktičnog rada (npr. plakat, prezentacija)**

|  |  |  |  |  |
| --- | --- | --- | --- | --- |
| **Nedovoljan**  **(1)** | **Dovoljan**  **(2)** | **Dobar**  **(3)** | **Vrlo dobar**  **(4)** | **Odličan**  **(5)** |
| Praktičan rad učinjen bez logičnog slijeda i nejasno. Ne prepoznaje osnovnu tematiku niti ključne pojmove. Ne zna samostalno obrazložiti rad.  Učenik ne brine mnogo o kvaliteti i izgledu svog rada. Ima puno pravopisnih pogrešaka. | Praktičan rad učinjen bez logičkog slijeda. Neki ključni pojmovi nisu uopće navedeni. Učenik prepoznaje osnovnu tematiku, ali ne zna obrazložiti. Ima dosta pravopisnih pogrešaka. | Praktičan rad uglavnom prati logičan slijed, no pojmovi nisu u potpunosti obrazloženi te ima pravopisnih pogrešaka. Izlaganje je djelomično logično i uvjerljivo. | Praktičan rad ima logičan slijed, objašnjeni su svi ključni pojmovi (tolerira se od 1 do 2 pojma nepotpuno objašnjena). Izlaganje je uvjerljivo i točno. Nema pravopisnih pogrešaka. | Praktičan rad je kreativan, točan, uredan. Izvrsno kombinira ključne pojmove i iznosi zaključke. Nema pravopisnih pogrešaka. |

**Kriteriji vrednovanja rješavanja problemskih zadataka (npr. rad na povijesnim izvorima)**

|  |  |  |  |  |
| --- | --- | --- | --- | --- |
| **Nedovoljan**  **(1)** | **Dovoljan**  **(2)** | **Dobar**  **(3)** | **Vrlo dobar**  **(4)** | **Odličan**  **(5)** |
| Neredovito rješava zadane zadatke, više od pola zadataka nije riješeno. Ono što je ispunjeno često je netočno.  Površan je i neuredan. Ne surađuje i spor je u radu. Teško se koncentrira na rad. Ni uz učiteljevu pomoć ne može dati točan odgovor. | Nije redovit u rješavanju zadanih zadataka. Rješava tek osnovne zadatke. Pri rješavanju je neuredan i neprecizan.  Radi samo pod kontrolom ili stalnim poticanjem. Brzo se zasiti rada. Nepotpuno, površno i s pogreškama odgovara na pitanja. Uz pomoć uspijeva doći do odgovora na jednostavnija pitanja | Zadatke rješava neredovito, pojedine zadatke preskače te su primjetne greške u zadatcima.  Učenik je površan, zalaže se djelomično unatoč sposobnostima. Aktivnost varira. Odgovara na jednostavnija pitanja, dok teža djelomično logično rješava. Dovršava rad unatoč teškoćama, ne posustaje. | Zadatke rješava redovito i uredno. No u pojedinim zadatcima nedostaje preciznosti i točnosti. Ponekad nesiguran.  Savjestan je, zainteresiran, dobrih sposobnosti. Temeljit i uredan. Učenik znanje primjenjuje, točno i bez pomoći učitelja odgovara na pitanja. | Zadane zadatke rješava redovito, uredno i točno. Precizan je u rješavanju. Radi brzo i učinkovito. Aktivan i pouzdan. Izrazito temeljit i uredan. Pomaže drugima.  Učenik samostalno, izrazito točno, logično, temeljito i opširno odgovara na pitanja. |

**Kriterij vrednovanja zalaganja i motivacije**

|  |  |  |  |  |
| --- | --- | --- | --- | --- |
| **Nedovoljan (1)** | **Dovoljan**  **(2)** | **Dobar**  **(3)** | **Vrlo dobar**  **(4)** | **Odličan**  **(5)** |
| Učenik je u potpunosti indiferentan. Ne sudjeluje u radu ni uz veliki angažman i poticanje od strane učitelja. | Uz veliku pomoć i ogromni poticaj učitelja sudjeluje u nastavi. Potrebno neprestano poticati i usmjeravati pozornost na rad. | Potrebno više motivacije. Posjeduje volju za radom no potreban je poticaj od strane učitelja. | Motiviran, sudjeluje u radu. Iskazuje vlastite stavove, no pri donošenju zaključaka učitelj ga treba usmjeriti. Ima pozitivan odnos prema radu. | Izrazito motiviran, sudjeluje u svim oblicima rada, bilo da se radi o obradi ili ponavljanju. Rado iskazuje vlastite stavove i zaključke. |

Opaska: „ Učenik“ se u rodnom smislu odnosi na muške i ženske učenike.